กรมการจัดหางาน เข้มตรวจสอบดำเนินคดีเพจปลอม แอบอ้างใช้โลโก้รับสมัครงานผ่านสื่อโซเชียล
นายไพโรจน์ โชติกเสถียร อธิบดีกรมการจัดหางาน เปิดเผยว่า ปีที่ผ่านมากรมการจัดหางานพบเพจปลอมที่มีการนำตราสัญลักษณ์หรือโลโก้ กรมการจัดหางาน ไปใช้สร้างความน่าเชื่อถือประกาศรับสมัครงานทางสื่อสังคมออนไลน์จำนวนมาก ทั้งเฟซบุ๊ก, ไลน์, อินสตาแกรม, ทวิตเตอร์ และยูทูป  ส่วนใหญ่จะมีลักษณะคล้ายกันคือ เป็นงานอิสระ สามารถทำงานที่บ้านได้ และมีรายได้ดี รวมทั้งการประกาศรับสมัครคนไทยไปทำงานต่างประเทศโดยอ้างว่าจัดส่งผ่านกรมการจัดหางาน ซึ่งทั้งหมดไม่เป็นความจริง หากหลงเชื่ออาจทำให้เสียทรัพย์ หรือโดนรีดข้อมูลส่วนบุคคลนำไปใช้ในทางมิชอบ กรมการจัดหางานได้เพิ่มความเข้มงวดในการตรวจสอบการหลอกลวงทางสื่อโซเชียลมีเดียยิ่งขึ้น โดยตรวจสอบไปแล้วรวม 93 เรื่อง เฉพาะปีงบประมาณ 2566 ดำเนินคดีสาย/นายหน้าเถื่อนแล้วถึง 84 ราย พบการหลอกลวงคนหางานทั้งสิ้น 264 คน คิดเป็นมูลค่าความเสียหายกว่า 18 ล้านบาท ทั้งนี้ หากพบเห็นประกาศเชิญชวนสมัครงานทางสื่อโซเชียล และไม่สามารถพิสูจน์ตัวตนผู้โพสต์ได้ เช่น ไม่มีรูปภาพจริงเจ้าของโพสต์ มีการนำตราของหน่วยงานราชการมาใช้ประกอบในการโพสต์เชิญชวน ให้สันนิษฐานเป็นลำดับแรกว่ากำลังถูกหลอกลวง โปรดอย่าหลงเชื่อ ซึ่งหากเป็นตำแหน่งงานในต่างประเทศ ต้องโพสต์โดยบริษัทหางานที่ขออนุญาตโฆษณารับสมัครจากกรมการจัดหางานแล้วเท่านั้น บุคคลธรรมดาไม่สามารถกระทำการได้อธิบดีกรมการจัดหางาน กล่าวถึงวิธีป้องกันและแจ้งเตือนคนหางานจากการโพสต์รับสมัครงานผ่านสื่ออนไลน์ว่า กรมการจัดหางานจะแจ้งเตือนคนหางานผ่านการนำข้อความแจ้งเตือนหรือแบนเนอร์โพสต์โต้ตอบใต้โพสต์ที่มีการชักชวนและรับสมัครงานโดยด้วยผิดกฎหมาย เพื่อให้ประชาชนรู้ว่าโพสต์ดังกล่าวไม่เป็นความจริง อีกทั้งประสานงานกับศูนย์ต่อต้านข่าวปลอมประเทศไทย หรือ Anti Fake News เพื่อชี้แจงข้อเท็จจริงให้ประชาชนรับทราบภายใน 2 ชั่วโมง เพื่อป้องกันและลดผลกระทบที่เกิดจากความเข้าใจผิดและนำข่าวที่ไม่ถูกต้องไปเผยแพร่ต่อ รวมทั้งส่งเรื่องดำเนินคดีไปผู้กระทำความผิดด้วย สำหรับผู้ที่ต้องการมีงานทำ สามารถใช้บริการผ่านเว็บไชต์ ไทยมีงานทำ.doe.go.th หรือทาง Mobile Application "ไทยมีงานทำ" ซึ่งเป็นเว็บไซต์ของภาครัฐ ไม่เสียค่าใช้จ่ายใดๆ ทั้งสิ้น หากต้องการ ติดตามข่าวสารของกรมการจัดหางานได้ที่เว็บไซต์ www.doe.go.th หรือโทร.สายด่วน 1506 กด 2